Yhdysvaltain presidentti Donald Trump iskee Meksikoa viiden prosentin tullimaksuilla. Presidentin mukaan 10. kesäkuuta voimaan astuvat tullimaksut jatkuvat, kunnes "laiton maahanmuutto" Meksikon kautta loppuu.

Tullimaksut koskevat kaikkia Meksikosta Yhdysvaltoihin tulevia tuotteita. Presidentti tviittasi, että tullimaksut nousevat, kunnes maahanmuutto-ongelmaan löydetään ratkaisu.

....at which time the Tariffs will be removed. Details from the White House to follow. — Donald J. Trump (@realDonaldTrump) 30. toukokuuta 2019

Tullimaksut nousevat 10 prosenttiin heinäkuussa ja sen jälkeen viidellä prosenttiyksiköllä joka kuukausi kolmen kuukauden ajan, jos kriisi jatkuu. Hallinnon julkaiseman tiedotteen mukaan tullimaksut pysyvät 25 prosentissa, kunnes siirtolaisen tulo Meksikon läpi saadaan loppumaan.

Trump on jo pitkään arvostellut Meksikoa siitä, ettei se ole ryhtynyt ankarampiin toimenpiteisiin Keski-Amerikasta Yhdysvaltoihin suuntautuvan siirtolaisvirran tyrehdyttämiseksi.

Trumpin hallituksen virkamieslähteet kertoivat Washington Postille (siirryt toiseen palveluun), että osa Trumpin avustajista oli yrittänyt puhua Trumpia ympäri tulliasiassa. Avustajat ovat pelänneet, että uudet tullit vaarantavat Yhdysvaltain, Meksikon ja Kanadan USMCA-kauppasopimuksen loppuunviemisen. Lisäksi tullien pelätään aiheuttavan heilahduntaa finanssimarkkinoilla.

Valkoinen talo lähetti kongressille torstaina suunnitelman USMCA-kauppasopimuksesta. Sopimuksella pyritään hillitsemään tullimaksuja ja purkamaan kauppaesteitä maiden välillä.

Yhdysvaltain rajaviranomaiset ovat ottaneet Meksikon rajalla kiinni yli 100 000 siirtolaista viimeisen kahden kuukauden aikana.

Lue lisää:

Trump prepares to threaten Mexico with new tariffs in attempt to force migrant crackdown (siirryt toiseen palveluun)

Lähteet: Reuters, AP, STT